APROBAT

prin ordinul Preşedintelui IPNA

Compania „Teleradio Moldova” 

___________________________

(semnătura, ştampila, data) 

REGULAMENTUL DE FUNCȚIONARE
al Serviciului Ombudsmanului din cadrul IPNA Compania Teleradio-Moldova
I. Dispoziţii generale
1.1.  Prezentul Regulament are drept scop stabilirea normelor de funcţionare a  serviciului Ombudsmanului din cadrul IPNA Compania Teleradio-Moldova (în continuare – Compania). 

1.2.  Prezentul Regulament este parte a cadrului normativ intern al Companiei.

1.3.  Serviciul Ombudsmaului este instituit de administraţia Companiei, direct subordonat Președintelui. Serviciul are statut de entitate autonomă şi constituie un element al mecanismelor de autoreglementare în interiorul instituţiei. 
1.4.  Serviciul Ombudsmanului este mediator imparțial între public și Companie în probleme ce vizează misiunea radiodifuzorului public național și prestația angajaților în materie de deontologie profesională.
1.5.  Serviciul Ombudsmanului contribuie la menţinerea şi consolidarea credibilităţii publicului faţă de calitatea produselor mediatice ale Companiei.
1.6.  Deciziile Serviciului Ombudsmanului au caracter de recomandare. 
II. Principii de activitate
2.1.  Serviciul Ombudsmanului, în activitatea sa, respectă următoarele principii de bază: 

a) etică și deontologie

b) independență

c) integritate profesională;
d) imparțialitate și echidistanță;
e) accesibilitate;
f) transparenţă.
III. Atribuţii

3.1.  Serviciul Ombudsmanului promovează și încurajează în Companie standardele jurnalismului de calitate, social responsabil. 
3.2.  Serviciul Ombudsmanului fortifică mecanismele de autoreglementare din interiorul Companiei.
3.3.  Serviciul Ombudsmanului contribuie la completarea/îmbunătățirea cadrului normativ intern în materie de etică și deontologie profesională.

3.4.  Serviciul Ombudsmanului monitorizează respectarea cadrului normativ intern cu referire la misiunea radiodifuzorului public, la normele profesionale de etică și deontologie în realizarea produselor mediatice. 
3.5.  Serviciul Ombudsmanului mediază imparțial conflictele apărute între beneficiarii serviciilor de programe și Companie, dacă acestea au ca obiect respectarea/nerespectarea normelor profesionale în realizarea produselor mediatice. Rezultatele medierii sunt aduse la cunoștința publicului și a părților interesate din Companie, inclusiv a factorilor decidenți. În cazul în care finalitatea unui conflict este o decizie a administrației Companiei, ea, de asemenea, se face publică.

3.6.  Serviciul Ombudsmanului mediază imparțial conflictele apărute între angajaţii Companiei (între angajați de rând, între angajați de rând și manageri, între manageri), dacă acestea au ca obiect respectarea/nerespectarea normelor profesionale în realizarea produselor mediatice. Ombudsmanul poate fi sesizat în cazuri de cenzură sau nerespectare a libertății editoriale a jrunaliștilor. Rezultatele medierii sunt aduse la cunoștința părților interesate din Companie, inclusiv a factorilor decidenți.
3.7.  Serviciul Ombudsmanului oferă consultanță în limitele atribuțiilor sale oricărui solicitant din interiorul sau din exteriorul Companiei.
3.8.  Serviciul Ombudsmanului organizează întâlniri, consultări, dezbateri etc. în Companie (subdiviziuni) în probleme ce țin de atribuțiile sale.

3.9.  Serviciul Ombudsmanului organizează întâlniri, consultări, dezbateri   publice etc în probleme ce țin de misiunea radiodifuzorului public, de etica și deontologia profesională. 
3.10. Serviciul Ombudsmanului participă la ședințele de lucru ale subdiviziunilor care crează produse mediatice, ale Consiliului de Administraţie, Consiliului de programare, Consiliului Artistic radio/tv, Consiliului de Observatori și formulează recomandări în limitele atribuțiilor sale ori de câte ori consideră oportun. Rezultatele acțiunilor/inacțiunilor în urma recomandărilor sunt făcute publice.
3.11. Serviciul Ombudsmanului reprezintă IPNA în evenimentele publice ale societății civile de media, din domeniul Drepturilor Omului sau deontologiei profesionale, cu statut de reprezentant oficial în aceste chestiuni. 

3.12. Serviciul Ombudsmanului iniţiază, menţine şi dezvoltă relaţii de cooperare cu organisme din ţară şi de peste hotare cu atribuții similare.   
3.13. Serviciul Ombudsmanului aderă și reprezintă instituția în oganizaţii de profil din ţară şi din străinătate.

IV. Mecanisme de exercitare a atribuțiilor
4.1. În scopul promovării unui jurnalism de calitate și social responsabil, Serviciul Ombudsmanului poate institui premii speciale sau poate încuraja realizatorii de produse mediatice să participe la concursuri de profil, inclusiv la cel pentru Premiul Naţional de Etică şi Deontologie Profesională Jurnalistică.

4.2. Pentru fortificarea mecanismelor de autoreglementare din interiorul Companiei, Serviciul Ombudsmanului poate iniția și forma sub egida sa un Consiliu funcțional de etică profesională cu atribuții separate corespunzătoare.

4.3. Serviciul Ombudsmanului îmbunătățește/actualizează cadrul normativ intern existent în materie de etică și deotologie profesională, iar la necesitate, îl completează cu norme noi, în ordinea stabilită în Companie.

4.4. Serviciul Ombudsmanului, din oficiu ori la solicitare, monitorizează respectarea cadrului normativ intern cu referire la misiunea radiodifuzorului public, la normele profesionale de etică și deontologie în realizarea produselor mediatice, iar rezultatele monitorizărilor sunt aduse la cunoștința părților interesate, inclusiv a factorilor decidenți.

4.5. Serviciul Ombudsmanului poate fi sesizat de oricine, din interiorul sau din exteriorul Companiei, pe orice cale, în probleme ce țin de atribuțiile acestuia.
4.6. Serviciul Ombudsmanului nu dă curs sesizărilor anonime.

4.7. Serviciul Ombudsmanului recepţionează, verifică si examinează fiecare sesizare și oferă răspuns în timp util. 
4.8. Dacă sesizarea este din exterior și se referă la calitatea produselor mediatice ale Companiei, Serviciul Ombudsmanului elucidează cazul împreună cu toate părțile vizate (autor, manager subdiviziune etc). La formularea răspunsului Serviciul Ombudsmanului se ghidează de respectarea/nerespectarea standardelor jurnalismului de calitate universal acceptate și reiterate în cadrul normativ intern de profil. Răspunsul și argumentarea lui sunt făcute publice.
4.9. Serviciul Ombudsmanului are acces la informaţia de serviciu în măsura în care aceasta elucidează cazul examinat.

4.10. La analiza sesizării, în caz de necesitate, Serviciul Ombudsmanului poate consulta orice expert, persoană fizică sau juridică, din interior sau din exterior, pentru a formula un răspuns adecvat, echidistant, veridic. 

4.11. Serviciul Ombudsmanului depune toată diligenţa pentru a soluţiona sesizările prin conciliere şi pe cale amiabilă.
4.12. La examinarea sesizărilor Serviciul Ombudsmanului întocmeşte dosare de referinţă. În acest scop solicită note explicative, documente interne şi externe, materiale audiovizuale etc.

4.13. Serviciul Ombudsmanului păstrează confidențialitatea informațiilor până la finalizarea examinării cazului sesizat. 

4.14. Serviciul Ombudsmanului ţine un registru electronic de evidenţă a sesizărilor și  a dosarelor pe cazurile elucidate.

4.15. Serviciul Ombudsmanului arhivează și păstrează copiile produselor mediatice care au făcut obiectul sesizării din oficiu, din interior sau din exterior. 
4.16. Serviciul Ombudsmanului informează periodic președintele Companiei despre rezultatele activității sale, inclusiv despre examinarea sesizărilor. 

4.17. Serviciul Ombudsmanului asigură transparenţa propriei activităţi prin intermediul comunicatelor de presă, rapoartelor anuale, rubricii speciale periodice de la radio/tv sau de pe site-ul Companiei.

4.18. Serviciul Ombudsmanului prezintă informaţii despre activitatea sa Președintelui Companiei, Consiliului de Administraţie, Consiliului de Observatori, altor părți interesate.

V. Dispoziţii finale

5.1. Prezentul Regulament intră în vigoare din data aprobării de către Administraţia Companiei.

5.2. Prezentul Regulament este făcut public.

5.3. Prezentul Regulament poate fi supus reconsiderării de Serviciul Ombudsmanului de comun acord cu Administraţia Companiei,  în funcţie de experienţa acumulată şi bunele practici europene.
    Vize
O.Bordeianu
C.Albu

